Samsung bruger AI mod elregningen – her er fangsten

Samsung vil gerne gøre strømsparefunktionen AI Energy Mode til sommerens grønne samtaleemne. Ifølge selskabet har danske brugere af SmartThings Energy og AI Energy Mode-produkter sparet 76.048 kWh strøm i første halvdel af 2026. Samsung oversætter det selv til mere end 6,9 millioner vaskede fodboldtrøjer, 257.790 sete fodboldkampe, 120.329 pizzaer i ovnen eller 1,38 millioner poser popcorn i mikroovnen.

Det er den slags regnestykker, der ser godt ud i en pressemeddelelse. For den enkelte forbruger er det dog mere interessant, hvor meget strøm der faktisk kan spares i hjemmet – og her afhænger svaret af både apparat, model og vaner.

AI Energy Mode findes i Samsungs SmartThings-univers og kan bruges på en række af selskabets hvidevarer. Funktionen holder øje med energiforbruget og justerer driften ud fra brugsmønstre og realtidsdata.

I køleskabe kan systemet for eksempel tilpasse kølingen efter temperaturudsving, mens vaskemaskiner kan bruge lavere temperaturer sammen med Samsungs EcoBubble-teknologi. I tørretumblere handler det blandt andet om at optimere temperatur og tørretid, mens opvaskemaskiner kan justere vandtemperatur, programlængde og vandforbrug.

Det vigtige for forbrugerne er dog, at besparelserne ikke kommer automatisk bare fordi, der står Samsung på maskinen. AI Energy Mode kræver både SmartThings-appen, kompatible produkter og at funktionen aktivt er slået til.

Samsung oplyser, at beregningen bygger på forskellen mellem det målte forbrug med AI Energy Mode og et estimeret forbrug uden funktionen. Derfor skal tallene også læses som Samsungs egne beregninger – ikke som en garanti for, at alle brugere får samme besparelse.

Alligevel peger tallene på, at smarte hvidevarer er ikke længere kun et spørgsmål om app-styring og notifikationer. De bliver i stigende grad solgt på løftet om lavere strømforbrug.

Og med elpriser, der stadig fylder i mange husholdningsbudgetter, er det et argument, der er langt mere interessant end antallet af popcornposer.

Samsung bruger AI mod elregningen – her er fangsten