Samsung SmartThings gør smart home endnu smartere med ny AI-funktion

Samsung gør nu smarte hjem endnu nemmere at bruge. Med en ny funktion i SmartThings-appen kan du blot skrive, hvad du vil have dit hjem til at gøre, og så klarer appen resten. Funktionen hedder Routine Creation Assistant og gør det muligt at opsætte automatiseringer uden at rode med komplicerede indstillinger.

Du kan for eksempel skrive “sluk alle lys, når jeg forlader huset”, og appen sætter selv rutinen op. Funktionen gør det lettere for flere at komme i gang med at bruge smart home-teknologi, fordi man ikke længere behøver at forstå tekniske opsætninger eller bruge tid på at klikke sig gennem lange menuer.

Samtidig får SmartThings også muligheden for at sætte flere handlinger i gang med forskudte tidspunkter i samme rutine. Med den nye funktion Delay Actions kan du for eksempel få soveværelseslyset til at tænde klokken syv og kaffemaskinen til at starte 15 minutter senere – helt automatisk.

En anden nyhed er muligheden for at få en notifikation, hvor du kan bekræfte, om en rutine skal aktiveres. Det kan være en hjælp, hvis du vil undgå, at automatiske rutiner går i gang på tidspunkter, hvor de ikke passer ind i dagligdagen.

SmartThings bliver bedre på smartwatches

Derudover opdateres SmartThings-appen også med forbedringer til smartwatches, så du hurtigt kan styre hjemmet direkte fra håndleddet. Og det er ikke kun på Samsungs egne ure – faktisk er opdateringen endnu bedre på Apple Watch, hvor der bliver mulighed for at styre en lang række funktioner.

Samtidig arbejder Samsung på flere funktioner i SmartThings, der via sensorer og AI kan tilpasse hjemmet automatisk. Det kan for eksempel være at justere belysningen, forbedre luftkvaliteten eller sætte støvsugningen i gang – alt sammen baseret på, hvad der sker i hjemmet. De funktioner vil desuden fungere lokalt, så personlige data bliver på enheden, lover Samsung.

Samsung og konkurrenterne har i flere år arbejdet på at gøre smart home-teknologi lettere at bruge, og den nye funktion er et stort skridt i den retning. I stedet for at bruge tid på at sætte hver enhed op, kan man nu nøjes med at skrive, hvad man vil have til at ske, og så klarer systemet resten.

Flere andre store tech-virksomheder arbejder også med lignende funktioner, men Samsung er den første til at gøre det tilgængeligt for brugere. Dermed tager Samsung et klart skridt i retning af at gøre smarte hjem mere tilgængelige for alle – og skubber samtidig smart home-teknologien i en ny, mere brugervenlig retning. Forventeligt er Google snart klar med noget tilsvarende, der integrerer Gemini i deres Google Home system. Desværre kommer vi nok til at vente en rum tid på, at Apple også kommer efter det – deres AI funktioner er, som det nok er de fleste bekendt, stadig noget bagud i forhold til konkurrencen.

Samsung SmartThings gør smart home endnu smartere med ny AI-funktion